موت الطالب المغربي إسماعيل السياري فمدينة أورليان ففرانسا كان كلو غموض، وهذشي اللي خلا المحامي ديال عائلتو، بول لاتوش، يعاود يدرس مزيان الحيثيات ديال الملف، ويدير سرد كرونولوجي للأحداث، باش يحكي لعائلتو اش وقع لولدهم بالتفصيل، خصوصا وأنهم ما عرفو خبر موتو حتى دازت شهرين. وكيقول لاتوش أن إسماعيل، اللي مات فسن 24 عام، كان عايش حتى لدجنبر 2019 فإقليم لواريت، وكان كاري مع صحابو، وكيقرا فسنة ثالثة فسلك الفيزيك فالإجازة فأورليون. وحسب المحامي، فاسماعيل، اللي كينحدر من مدينة أكَادير، كان كيعاني من اضطراب عقلي عندو علاقة بالسكيزوفرينيا، وهذشي علاش شدوه فسبيطار جورج دوميزون للأمراض النفسية في فلوري لي أوبريس جوج مرات على الأقل فيناير وفبراير، وكان داكساع فاش كيخرج من السبيطار كيكَلس فنزل للشباب فأورليان، “والسر الطبي للأسف ماخلاناش نوصلو لحقائق مهمة فالملف ديالو”، كيف قال لاتوش. وأكد لاتوش أنه فالفترة اللي كان كَالس فيها اسماعيل فالسبيطار الفيزا ديالو تسالات، فطلب من السبيطار يخليه يمشي يرجع للمغرب ومابغاوش واخا خرج قرار كيلزم عليه يخوي التراب الفرنسي، تواصل اسماعيل مع القنصل ديال أورليان وماردش عليه، وهكذا بقا حاصل ففرنسا. ومنين خرج اسماعيل من السبيطار، قرقبو عليه البوليس ف5 مارس بسبب البقاء ديالو ففرنسا، وقالت جمعية ASSFAM اللي تبعات الملف ديالو أنه طلب اللجوء ف9 مارس، والطلب ديالو ترفض ف12 من نفس الشهر. وخرج اسماعيل ف17 مارس من الحبس بعدما صعاب على فرانسا تدير إجراءات التباعد فالسجون بسباب كورونا، وموراها بقا اسماعيل بدون عنوان معروف “وممكن يكون تشرد فهذ الفترة”، حسب المحامي لاتوش. وفأبريل، قدرات عائلتو تضبر ليه فين يسكن فمنطقة قريبة لباريز، وف29 فالشهر جاو البومبية كيقلبو عليه باش يديوه لنزل الشباب من بعد ما تدهورات حالتو النفسية، وحتى مشى تاني لسبيطار سان دوني لكن خرج فنفس النهار، وبقا دالع، وحاول خوه فالمغرب يتصل بالسلطات الفرنسية ويعاونهم باش يلقاوه. وف12 ماي، ضربو كاميو فجنوب باريز وقتلو فالبلاصة، وعرفوه الجوندارم هو بسهولة من خلال البصمات، لكن ما عرفو عائلتو الموت ديالو حتى دازت كثر من شهراين، اي تحديدا ف9 غشت. وقال المحامي أنه بمجرد ما تعرفات القضية، وزارة الخارجية قررات تتحمل تكاليف نقل الجثة ديالو بمجرد ما تكون الطائرة متوفرة. وهذا المقال الأصلي من موقف فرانس 3: 
شكون المسؤول على موت طالب مغربي ففرنسا.. المحامي المكلف بقضيتو: كان عندو مرض نفسي وتعالج فالسبيطار وتشد فالحبس وتشرد حتى ضربو كاميو ومات.. وعائلتو ما ساقت خبار وفاتو حتى دازت شهرين